Diari Oficial de la Generalitat Valenciana


Sumari del DOGV 5676, del 09-01-2008 (2008/129)

ORDE de 17 de desembre de 2007, de la Conselleria d'Educació, per la qual es convoquen ajudes per a l'adquisició de llibres de text per als alumnes que cursen quint i sext d'Educació Primària i Educació Secundària Obligatòria en centres finançats amb fons públics, per al curs 2008-2009.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5676

Data del DOGV
:   09-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/129


Data del document
:   17-12-2007

Organisme emissor
:   Conselleria d'Educació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * llibre escolar
    * ensenyament primari
    * alumne
    * suport econòmic
    * ensenyament secundari
    * alumnat

ORDE de 17 de desembre de 2007, de la Conselleria d'Educació, per la qual es convoquen ajudes per a l'adquisició de llibres de text per als alumnes que cursen quint i sext d'Educació Primària i Educació Secundària Obligatòria en centres finançats amb fons públics, per al curs 2008-2009. [2008/129]
El capítol II del títol II de la Llei Orgànica 2/2006, de 3 de maig, d'Educació (BOE de 4 de maig), preveu que per a garantir les condicions d'igualtat en l'exercici del dret a l'educació, els estudiants tindran dret a obtindre beques i ajudes a l'estudi que permeten compensar les desigualtats de caràcter socioeconòmic.
La Generalitat de la Comunitat Valenciana, amb independència de les beques i ajudes a l'estudi convocades pel Ministeri d'Educació i Ciència, des de fa anys ha concedit ajudes per a l'adquisició de llibres de text dels alumnes de l'ensenyament bàsic a càrrec dels seus propis pressupostos, amb l'objectiu final d'arribar a la gratuïtat dels llibres en este nivell educatiu de caràcter obligatori, per a fer real l'obligació constitucional d'un ensenyament bàsic obligatori i gratuït.
La Generalitat ha donat un pas endavant, i ha iniciat en el curs escolar 2007-2008 un nou sistema de finançament dels llibres de text de l'ensenyament bàsic que, de manera gradual, implante la gratuïtat total d'estos per als alumnes de la Comunitat Valenciana.
El nou sistema serà paral·lel a la convocatòria d'ajudes ja existent, de manera que cap alumne no puga veure's perjudicat en este procés gradual, fins que s'aconseguisca que tots els cursos, des de l'Educació Primària fins a l'Educació Secundària Obligatòria, participen en el programa de gratuïtat dels llibres de text.
Les ajudes es concediran als alumnes en règim de concurrència competitiva, de conformitat amb l'article 22, punt 1, de la Llei 38/2003, de 17 de novembre, General de Subvencions (BOE núm. 276, de 18 de novembre).
A fi d'aconseguir els mencionats objectius i en virtut de les atribucions que em conferix l'article 28 de la Llei 5/1983, de 30 de desembre, del Consell, i dins de les disponibilitats pressupostàries de l'any 2008,
ORDENE
Apartat 1. Requisits d'estudis
Podran sol·licitar ajudes de llibres de text els pares o tutors legals dels alumnes que realitzen els estudis de quint i sext d'Educació Primària o d'Educació Secundària Obligatòria en centres finançats amb fons públics per la Generalitat durant el curs 2008-2009.
Queden exclosos de participar en la present convocatòria els alumnes que, durant el curs 2008-2009, realitzen els seus estudis en centres d'acció educativa singular (CAES), les necessitats de material escolar dels quals seran ateses a través de la biblioteca d'aula. No queden exclosos els alumnes matriculats en els centres CAES que en el dit curs continuen els estudis en un centre que no siga CAES, finançat per la Generalitat amb fons públics.
Així mateix, no hauran de participar en esta convocatòria els alumnes de primer a quart d'Educació Primària, que seran beneficiaris del bo-llibre del programa de gratuïtat de llibres de text.
Apartat 2. Requisits socioeconòmics
Primer. Podran rebre ajuda de llibres de text els alumnes dels quals la renda familiar anual de 2006 no supere els mòduls econòmics següents:
Famílies d'un membre: 9.072
Famílies de dos membres: 14.778
Famílies de tres membres: 19.047
Famílies de quatre membres: 23.020
Famílies de cinc membres: 26.123
Famílies de sis membres: 29.120
Famílies de set membres: 31.953
Famílies de huit membres: 34.767
A partir de l'octau membre, s'afegiran 2.791-
La renda familiar a l'efecte de l'ajuda s'ha d'obtindre per agregació de les rendes de l'exercici 2006 del pare i la mare, o en el cas de família monoparental, es tindrà en compte la renda del pare o la mare que convisca amb l'alumne. En cas que el pare o la mare s'hagen casat de nou, es computaran les rendes del nou cònjuge o persona unida per anàloga relació que obtinga ingressos de qualsevol naturalesa i que convisca amb l'alumne, calculada segons s'indica en els paràgrafs següents i de conformitat amb la normativa reguladora de l'Impost sobre la Renda de les Persones Físiques.
Segon. Per a esta convocatòria, es consideren membres de la unitat familiar:
1. El sol·licitant, el pare, la mare i els germans menors de 18 anys; també els majors de la dita edat i menors de 26 anys que convisquen en el mateix domicili, sempre que no perceben cap tipus d'ingressos.
2. En cas de separació o divorci dels pares, no es considerarà membre computable el pare o la mare que no visca en el mateix domicili que l'alumne.
3. En el cas de les persones viudes, divorciades o separades, si s'han casat novament, el nou cònjuge o persona unida per anàloga relació es considerarà, amb caràcter general, membre de la unitat familiar si conviu amb l'alumne.
Tercer. Per renda familiar, a l'efecte de l'obtenció de l'ajuda, es considerarà el següent:
Per a les persones que presenten declaració de l'Impost sobre la Renda de les Persones Físiques, caldrà atindre's a la part general de la base imposable, a la qual s'haurà de sumar la part especial de la dita base imposable (caselles 484 + 487 dels models de declaració de renda de 2006).
Per a les persones que, sense estar obligades a declarar per IRPF, sol·liciten devolució dels ingressos a compte, la renda computable es determinarà seguint el mateix procés que els declarants, sobre la base de dades utilitzada per l'Agència Tributària per a calcular l'import de la devolució.
Per a les persones sense obligació de declarar i que no sol·liciten devolució, la renda computable serà la suma dels ingressos íntegres obtinguts, minorats en una quantia de 7.000 euros, sobre les dades facilitades per l'Agència Tributària.
Una vegada calculada la dita quantia, s'ha de minorar en 5.000 euros la renda de la unitat familiar en cas que un o més d'un membre de la unitat familiar certifique la seua condició de minusvalidesa.
A més, en cas que el sol·licitant forme part d'una família nombrosa oficialment reconeguda amb títol de família nombrosa en vigor durant el període de sol·licitud d'estes ajudes o amb justificant d'haver-ho sol·licitat, es minoraran 3.000 euros per a famílies nombroses ordinàries i 5.000 euros per a famílies nombroses especials a la renda de la unitat familiar, segons el càlcul anteriorment indicat.
En tot cas, el resultat de la diferència entre els ingressos i les minoracions corresponents no podrà ser negatiu.
Quart. La presentació de la sol·licitud d'ajuda de llibres degudament firmada implicarà que el pare i la mare o el nou cònjuge o la persona unida per anàloga relació, o només un d'ells en cas d'unitat familiar monoparental, autoritzen la conselleria d'Educació a obtindre les dades necessàries per a determinar la renda, a l'efecte de l'esmentada ajuda, per mitjà de l'Agència Estatal d'Administració Tributària.
Quint. La no-presentació de la declaració de l'Impost sobre la Renda de les Persones Físiques per part dels membres de la unitat familiar que es troben obligats segons la legislació vigent serà motiu de denegació de l'ajuda.
Sext. En cas d'haver presentat una declaració de la renda complementària, apareixerà exclosa en les llistes provisionals per este motiu. Serà necessari que la persona interessada sol·licite a l'AEAT un certificat d'ingressos anual de 2006 on conste la suma de les quanties declarades, i que el presente en el termini d'esmena de la sol·licitud i aportació de la documentació.
Apartat 3. Crèdit disponible
La present convocatòria es realitzarà pel procediment d'anticipació de la despesa per un import de 39.369.820 euros, amb càrrec a la línia de subvenció T0067000 denominada «Gratuïtat llibres de text» del Projecte de Llei de Pressupostos de la Generalitat per a l'exercici 2008
No obstant això, l'import global màxim de les ajudes quedarà condicionat a l'existència de crèdit adequat i suficient per a atendre-les en la Llei de Pressupostos de la Generalitat de l'any 2008.
Una vegada aprovada i publicada l'esmentada llei de pressupostos, per orde de la Conselleria d'Educació es farà pública la línia pressupostària i l'import destinat a la concessió de les ajudes previstes en la present convocatòria, així com el destinat a sufragar les ajudes per als alumnes dels centres d'acció educativa singular concertats.
La Direcció General d'Ordenació i Centres Docents podrà reservar un màxim de l'1,5% de l'import global de les ajudes per a la correcció d'errors materials produïts en les sol·licituds de les persones interessades o en el procés de tramitació de la convocatòria, o per a poder atendre els alumnes en situació socioeconòmica desfavorable, escolaritzats tardanament. Les ajudes concedides per raó de les dites correccions se sumaran a les ja atorgades. Els excedents de la quantitat reservada podran acumular-se a les ajudes concedides i incrementar-ne el nombre.
Apartat 4. Criteris d'adjudicació
Tindran preferència per a l'adjudicació de les ajudes els alumnes que es troben en alguna de les següents situacions, per l'orde de preferència que a continuació s'indica:
1r. Ser orfe absolut, estar en règim d'acollida familiar o en una residència.
2n. Pertànyer a una família en què algun membre es trobe afectat de discapacitat legalment qualificada.
3r. Pertànyer a una família en què el pare i la mare es troben en desocupació o siguen pensionistes.
4t. Pertànyer a una família nombrosa.
5t. Pertànyer a una unitat familiar monoparental.
En cas que algun dels sol·licitants es trobe en més d'una situació preferent, se li aplicarà només la situació superior.
Després d'aplicar els criteris de preferència, en cas que quede crèdit disponible obtindran ajuda les sol·licituds que no reunisquen cap situació específica i sempre que es troben dins del límit de renda establit en la convocatòria. Les dites ajudes s'adjudicaran per orde invers de magnitud de la renda del sol·licitant.
Si no hi ha suficient crèdit per a totes les sol·licituds que complisquen els requisits, les ajudes s'adjudicaran seguint l'orde de preferència següent:
1r Per a sol·licituds que tinguen el quocient més baix que resulte de la divisió de la renda anual calculada seguint l'apartat 2 de la present orde, entre el nombre de membres de la unitat familiar.
2n Una vegada aplicat el primer criteri, en cas d'empat es concedirà l'ajuda a la sol·licitud corresponent a l'alumne que es trobe estudiant un curs superior.
Després d'haver aplicat els criteris de desempat esmentats i si l'empat continua, es concedirà l'ajuda al sol·licitant que haja nascut abans. Si, encara així, l'empat és irresoluble, es passarà al sorteig de l'ajuda entre les sol·licituds empatades.
La resta de les sol·licituds que no disposen de crèdit suficient tindran la condició de denegades.
Als beneficiaris d'estes ajudes no els seran aplicables les prohibicions establides en l'article 13.2 de la Llei General de Subvencions.
Apartat 5. Comissió avaluadora
Es crea una comissió avaluadora, que efectuarà la valoració de les sol·licituds presentades i que estarà formada pels membres següents:
- El cap del Servici de Títols, Beques i Ajudes a l'Estudi, a qui correspondrà la presidència.
- Un lletrat de l'Àrea Jurídica.
- Un representant de les associacions de pares i mares d'alumnes que forme part de la Mesa de Pares i que siga proposat per la dita mesa.
- Un representant de les associacions d'alumnes que forme part de la Mesa d'Alumnes i que siga proposat per la dita mesa.
- Un inspector del Servici Central d'Inspecció Educativa.
- Els caps de la Secció de Centres de les direccions territorials d'Educació.
- Un funcionari del Servici de Títols, Beques i Ajudes a l'Estudi, que exercirà les funcions de secretari.
En cas d'absència del president/a o del secretari/ària, serà substituït pel funcionari del Servici de Títols, Beques i Ajudes a l'Estudi que forma part de la Comissió. En cas d'absència d'algun cap de secció de Centres de les direccions territorials d'Educació, podrà ser substituït per la persona que designe el director territorial corresponent.
Apartat 6. Sol·licituds i documentació
Les sol·licituds s'han de formalitzar en els impresos oficials que es facilitaran, gratuïtament, a les persones interessades en les secretaries dels centres escolars respectius, segons el model d'annex I. La sol·licitud s'ha de presentar en la secretaria del centre docent on els alumnes es troben matriculats durant el curs 2007-2008, per a la fase A, i on es matriculen en el curs 2008/2009, per a les fases B i C.
En el moment que entregue la sol·licitud la persona interessada, el centre escolar la segellarà i escriurà la data en l'espai reservat.
Els equips directius dels centres receptors de sol·licituds han de comprovar, quan es presente la sol·licitud, que està correctament omplida i firmada pel pare i la mare o el nou cònjuge o persona unida per anàloga relació, sempre que convisca amb l'alumne, tenint en compte la documentació presentada. En cas contrari, ha d'instar les persones interessades perquè esmenen els possibles defectes o presenten la documentació preceptiva dins del termini establit en l'article 71.1 de la Llei 30/1992.
Excepcionalment i per a alguns alumnes en situació socioeconòmica molt desfavorable, el director del centre podrà presentar la instància amb les dades de l'alumne, de manera que la transferència es realitze en el compte corrent del centre. En este cas, el centre estarà obligat a entregar al dit alumne els llibres de text.
6.1. Documentació que cal adjuntar a la sol·licitud
1. Fotocòpies compulsades del CIF/NIF/NIE (número d'identificació d'estranger) del titular del compte corrent
2. Fotocòpies compulsades del NIF/NIE o passaport del pare i de la mare, o del nou cònjuge o persona unida per anàloga relació, que convisquen amb l'alumne.
3. Document emés per l'entitat bancària (codi compte client). El titular del dit compte ha de ser l'alumne; si no, haurà de ser-ne el cotitular, junt amb la mare, pare, germà o tutor. A la sol·licitud s'hi ha d'adjuntar el document facilitat per l'entitat bancària on conste el codi compte client que conté els codis que identifiquen el banc, l'oficina, el dígit de control i el número de compte en què haja de ser abonat l'import de l'ajuda.
6.2. Altra documentació.
Així mateix, s'ha de presentar aquella documentació que el centre escolar considere necessària per a acreditar les situacions al·legades en la sol·licitud i de les quals no es disposa de constància documental en l'expedient de l'alumne (situacions que s'han de donar en el moment de presentar les sol·licituds), i que és la següent:
1) Nombre de membres de la unitat familiar:
Llibre de família o certificat del Registre Civil.
2) Condició d'orfandat absoluta:
Llibre de família o certificat del Registre Civil.
3) Condició d'acollida, simple o permanent, d'un menor:
Resolució administrativa dels servicis territorials de la conselleria de Benestar Social o la resolució judicial per la qual es conferix la guarda del menor.
4) Discapacitats físiques, psíquiques o sensorials de l'alumne/a, pares o germans:
Qualificació oficial de discapacitat expedida per la conselleria de Benestar Social a través dels centres de diagnòstic de minusvàlids.
5) Situació de desocupació laboral del pare i de la mare:
Certificats de la vida laboral del pare i de la mare expedits per la Tresoreria General de la Seguretat Social.
Certificats del Servici Valencià d'Ocupació i Formació de les prestacions econòmiques percebudes l'any 2006 o, si és el cas, de no haver-ne rebut.
6) Situació de pensionista del pare i de la mare:
Certificat del pare i de la mare expedits per l'Institut Nacional de la Seguretat Social (INSS).
7) Condició de membre de família nombrosa de qualsevol categoria:
Títol de família nombrosa en vigor durant el període de sol·licitud d'estes ajudes o amb justificant d'haver-lo sol·licitat.
8) Fill/a d'una unitat familiar monoparental:
Llibre de família o qualsevol dels documents següents: certificat del Registre Civil, sentència judicial ferma de separació matrimonial, interlocutòria judicial de mesures provisionals o certificat de convivència de l'ajuntament.
El centre haurà de guardar una còpia dels documents presentats junt amb la còpia de la sol·licitud.
6.3. Els pares, tutors o representants legals dels alumnes sol·licitants podran autoritzar el director del centre en què s'haja matriculat l'alumne perquè este perceba l'ajuda a través del compte corrent del dit centre. Per això el centre posarà, en l'espai reservat de la sol·licitud, el seu número de compte corrent, en el qual s'ingressarà la transferència de l'ajuda. L'autorització es considerarà concedida amb la firma de la sol·licitud.
Quan la transferència es realitze en el compte corrent del centre docent on l'alumne es trobe matriculat, serà necessari que el dit centre certifique que ha destinat l'import íntegre de les ajudes als beneficiaris destinataris de l'ajuda, per a la finalitat establida en la present convocatòria.
La informació econòmica del pare i mare dels sol·licitants la facilita l'Agència Tributària a la conselleria d'Educació per mitjans telemàtics, sense necessitat que els interessats hagen de presentar cap còpia o certificat de declaracions, sempre que el pare i la mare, o persona unida per anàloga relació, ho autoritzen firmant l'imprés de sol·licitud.
Quan en les llistes provisionals la sol·licitud aparega a esmenar per incompliment d'obligacions tributàries, el sol·licitant haurà de presentar els documents següents:
- El que presente la declaració de la renda de 2006 en este període d'esmena, haurà d'aportar còpia segellada per l'Agència Tributaria d'esta declaració.
El que haja presentat una declaració de la renda de 2006 complementària, haurà d'aportar un certificat emés per l'Agència Tributaria.
Apartat 7. Terminis de presentació de sol·licituds
Les sol·licituds i la documentació acreditativa pertinent que s'especifica en els apartats 6.1 i 6.2 han de presentar-se, a partir del dia de la publicació de la present orde, en la secretaria del centre docent o, si això no és possible, en els llocs previstos en l'article 38 de la Llei 30/1992, de 26 de novembre (BOE del 27 de novembre), de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, tenint en compte el següent:
a) Fase A
El termini de presentació de les sol·licituds finalitza el 8 de febrer de 2008. En esta fase poden participar els alumnes que continuen els estudis corresponents a esta convocatòria en el mateix centre docent en el curs 2008-2009. Així mateix, també hi poden participar tant els alumnes de 6t d'Educació Primària com d'altres cursos que vagen a cursar Educació Secundària Obligatòria en un centre docent de la Comunitat Valenciana finançat amb fons públics, que siga diferent d'aquell en què estiga matriculat durant el curs 2007-2008.
b) Fase B
El termini de presentació de les sol·licituds finalitza el 19 de setembre de 2008. En esta fase només hi poden participar els alumnes que es matriculen per primera vegada en un centre docent finançat amb fons públics de la Comunitat Valenciana el curs 2008-2009 i els alumnes de 4t curs d'Educació Secundària Obligatòria que hagen de repetir curs.
c) Fase C
Així mateix, per a resoldre situacions de necessitat econòmica dels alumnes que s'han incorporat als centres al llarg del curs escolar o d'aquells alumnes a qui ha canviat, extraordinàriament, la situació econòmica familiar, s'obri la possibilitat de sol·licitar i de rebre l'ajuda de llibres a través de la fase C, des del dia 22 de setembre de 2008 fins al 21 de desembre de 2008, sempre que les disponibilitats econòmiques ho permeten. L'imprés de sol·licitud ha de ser el mateix i ha d'anar acompanyat d'una certificació del secretari del centre on es faça constar el motiu i el dia de la inscripció de l'alumne i un informe del director del centre o dels servicis socials de l'Ajuntament en què es faça constar la situació de necessitat econòmica. La transferència de l'ajuda es realitzarà en el compte corrent del centre i es notificarà a l'alumne i al centre perquè en prenguen coneixement.
Apartat 8. Enviament de les sol·licituds
a) Fase A
El consell escolar del centre en reunió extraordinària, amb la reserva que siga necessària per a garantir el dret a la intimitat dels sol·licitants, ha de comprovar la veracitat i exactitud de les dades de les sol·licituds segons la documentació acreditativa pertinent i ha d'acordar enviar la relació de sol·licituds per mitjà de l'acta corresponent, que serà firmada pel director del centre com a president del consell escolar.
Les situacions específiques en què es trobe el sol·licitant i que donen lloc a preferència en l'adjudicació de les ajudes quedaran certificades amb la firma del president del consell escolar. Este podrà requerir dels sol·licitants els documents que acrediten les situacions específiques al·legades de les quals no tinga constància documental.
El director del centre ha de remetre a la direcció territorial d'Educació corresponent, abans del 15 de febrer de 2008, el certificat de l'acta del consell escolar on s'incloga la relació de peticionaris, acompanyada de totes les sol·licituds, dels respectius CIF/NIF/NIE i del document emés per l'entitat bancària (codi compte client) presentats per aquells, i del disquet de sol·licitants d'ajudes.
b) Fase B
El consell escolar, i el director del centre han de dur a terme, si és procedent, les mateixes actuacions que s'establixen en l'apartat anterior per a la fase A.
L'enviament de la documentació de l'esmentada fase a la direcció territorial d'Educació corresponent es farà abans del 26 de setembre de 2008.
c) Fase C
El director del centre ha d'enviar a la direcció territorial corresponent les sol·licituds d'ajuda dels alumnes que puguen acollir-se a esta fase, només siguen presentades en el centre junt amb els informes preceptius i d'acord amb l'apartat 7 c) d'esta convocatòria.
Apartat 9. Esmena i millora de la sol·licitud
9.1. Una vegada efectuat el procés de gestió informàtic de totes les sol·licituds d'ajudes de llibres presentades, es guardarà en una base de dades centralitzada en la Direcció General d'Ordenació i Centres Docents, es confeccionaran unes llistes provisionals de sol·licituds que reunixen tots els requisits i una altra de sol·licituds a esmenar errors o a aportar documentació, de manera diferenciada per a cada una dels fases A i B. Estes llistes provisionals han de ser exposades en els taulers d'anuncis de cada centre escolar participant i en la pàgina web de la conselleria d'Educació www.edu.gva.es/dgcd/becas.htm.
9.2. Esmena de les sol·licituds i aportació de documents
En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les persones interessades, a la vista de les llistes provisionals, podran esmenar les sol·licituds o presentar la documentació necessària en la secretaria del centre escolar en què estudie l'alumne, en el termini de 10 dies hàbils a comptar de l'endemà de la data d'exposició pública, en el tauler d'anuncis del centre. Si no ho fan, s'entendrà que desistixen de la seua petició. En este cas, la Direcció General d'Ordenació i Centres Docents declararà l'esmentat desistiment en la resolució de la convocatòria de cada una de les fases.
Apartat 10. Resolució de la convocatòria
Una vegada esmenades les sol·licituds i aportada la documentació pertinent, la Comissió Avaluadora, determinarà que esta és suficient i que no han de ser tinguts en compte altres fets ni altres al·legacions i proves que les adduïdes per l'interessat. Per tant, de conformitat amb l'article 24, punt 4, de la Llei General de Subvencions, dita Comissió, proposarà les resolucions corresponents i les llistes definitives dels alumnes beneficiaris i no beneficiaris de les fases A i B, que hauran de ser publicades en el Diari Oficial de la Comunitat Valenciana. Així mateix, les dites resolucions i les llistes definitives hauran de ser exposades en els taulers d'anuncis de cada centre escolar participant, en les direccions territorials d'Educació i en la pàgina web de la conselleria d'Educació www.edu.gva.es/dgcdtemp/becas.htm.
El termini màxim per a resoldre i publicar la resolució de les fases A i B serà de sis mesos a comptar de l'endemà del dia en què la present orde produïsca efectes, per a cada una de les fases.
L'efecte que produirà el silenci administratiu, si transcorre el termini sense que es dicte i publique
la resolució corresponent, serà desestimatori de la sol·licitud d'ajuda, sense perjudici de la obligació legal de l'administració de resoldre, de conformitat en l'article 44.1 de la Llei 30/1992, de 26 de novembre.
Apartat 11. Obligacions dels beneficiaris
Els beneficiaris estan obligats a destinar l'ajuda concedida a la compra dels llibres de text del curs o nivell que hagen de realitzar durant el curs 2008-2009.
Apartat 12. Incompatibilitats
Són compatibles les ajudes concedides per altres administracions públiques per a l'adquisició de llibres de text, d'acord amb l'article 19.2 i 3 de la Llei General de Subvencions, sempre que la suma no supere el cost dels llibres de text.
L'esmentada compatibilitat no serà aplicable en cas que s'entreguen els llibres de text de manera gratuïta a l'alumne directament o indirectament a través de l'ús de la biblioteca d'aula (CAES).
Quan els directors dels centres tinguen coneixement que l'Ajuntament del seu municipi facilita als alumnes els llibres de text gratuïtament, directament o indirectament, haurà de sol·licitar per escrit a l'Ajuntament corresponent, i abans de la concessió de l'ajuda, la relació dels alumnes a qui se'ls hagen entregat llibres de text gratuïtament, per a posteriorment comunicar-ho a l'administració educativa amb caràcter previ a la resolució d'esta convocatòria.
Apartat 13. Reintegrament de l'ajuda
Es procedirà al reintegrament de la quantitat percebuda i a l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb l'article 37 de la Llei 38/2003, de 17 de novembre, General de Subvencions, en els casos següents:
a) Quan es demostre que s'ha obtingut l'ajuda falsejant o ocultant les condicions exigides en esta convocatòria per a poder ser-ne beneficiari.
b) Quan la Inspecció Educativa emeta un informe sobre el fet de que el beneficiari no haja complit l'obligació establida en l'apartat 11.
c) Quan s'hagen deixat de complir els requisits d'estudis establits en l'apartat 1 d'esta convocatòria.
d) Quan el beneficiari incórrega en les incompatibilitats establides en l'apartat 12.
El procediment de reintegrament de la quantitat indegudament percebuda l'iniciarà la Direcció General d'Ordenació i Centres Docents, que notificarà a l'interessat l'import que ha de ser tornat a la Generalitat, l'obligació que ha sigut incomplida i la motivació que justifica el reintegrament. Este procediment garantirà l'audiència a la persona interessada abans de l'elaboració de la resolució definitiva, que també serà notificada a la persona interessada.
Apartat 14. Procediment de pagament de les ajudes
El procediment de pagament de les ajudes previst en la present orde es realitzarà al començament del curs 2008-2009, a través d'una transferència per l'import de l'ajuda al compte corrent que figure en l'imprés de sol·licitud de l'alumne que resulte beneficiari en la resolució corresponent.
DISPOSICIÓ ADDICIONAL PRIMERA
D'acord amb l'Orde de 26 de setembre de 1994 de la conselleria d'Economia i Hisenda sobre tramitació anticipada d'expedients de despesa, tots els actes dictats en este tipus d'expedients es consideraran condicionats al fet que, al ser dictada la resolució de concessió de la subvenció pels òrgans competents per a això, subsistisquen les mateixes circumstàncies, de fet i de dret, existents en el moment en què van ser produïts aquells actes.
DISPOSICIÓ ADDICIONAL SEGONA
Una vegada aprovada la Llei de Pressupostos per a l'any 2008, per orde de la conselleria d'Educació es farà pública la quantia màxima de cada ajuda, la línia de crèdit i l'import global màxim destinat a la concessió de les ajudes previstes en la present convocatòria.
DISPOSICIÓ ADDICIONAL TERCERA
La present convocatòria, de conformitat a l'article 3.4, del Decret 147/2007, de 7 de setembre del Consell pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió Europea per no ser-li d'aplicació l'article 87, apartat 1 del Tractat CE, en la mesura que no afecta els intercanvis comercials entre els estat membres.
DISPOSICIÓ FINAL PRIMERA
Es delega en la Direcció General d'Ordenació i Centres Docents la facultat de concedir les dites ajudes i se l'autoritza perquè dicte les resolucions necessàries per al desplegament i execució de la present orde.
DISPOSICIÓ FINAL SEGONA
Esta orde produirà efectes a partir de l'endemà de la publicació en el Diari Oficial de la Comunitat Valenciana.
Respecte als sol·licitants que participen en la fase B, produirà efectes a partir del primer dia del període de matrícula per al curs 2008-2009, segons el que s'establisca en el calendari escolar.
D'acord amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'haurà d'interposar davant del conseller d'Educació en el termini d'un mes a comptar de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
València, 17 de desembre de 2007
El conseller d'Educació,
ALEJANDRO FONT DE MORA TURÓN